Ware heilwens vir die nuwe jaar
Ek het hierdie boodskap in 2018 gepubliseer, maar ek dink dit is van pas om 2022 ook daarmee in te lui.
"Lig is gesaai vir die regverdiges, vreugde vir hulle met opregte harte." - Ps 97:11 (2020 vertaling).
In Psalm 97 sien ons egter iets wat meer is as net 'n holklinkende heilwens. Dit is 'n ewigdurende en wonderlike belofte van God. Dit is ook nie net vir die begin van 'n nuwe jaar nie, maar ook vir die begin van elke nuwe dag! En hierdie belofte is gegrond in die wese van God: "God is lig" (1 Joh 1:5).
Soos die son elke nuwe môre die duisternis verdryf en sy lig oor die aarde laat skyn, so sal God sy lig laat skyn oor almal wat hulle vertroue op Hom, en in Hom alleen, stel. Daar is geen mens nie, selfs nie die gelowige kind van God nie, wat nie die een of ander tyd deur die dal van diepe duisternis in sy of haar lewe MOET gaan nie. Maar wéét dit, dat na swaarkry en verdriet daar weer vreugde sal kom vir hulle wat op Hom vertrou. Wanneer dit lyk of alles tot 'n einde gekom het, gee God altyd weer 'n nuwe begin.